代人與荆襄李制帥
作者：釋居簡
朝代：宋

paragraphs: 桃花武陵原，千騎訪舊游。
舊題鬼神護，苔蘚封蛟虬。
是時原中花，炫晝爛不收。
稚耄相懽呼，再拜羅道周。
一聞謦咳聲，曰似吾故侯。
侯今飛上天，盟在滄江鷗。
公來席未溫，玉帳凉生秋。
粘天洞庭北，襄楚當襟喉。
小屈經綸手，平分宵旰憂。
風清鸚鵡洲，月滿黄鶴樓。
黄鶴去不返，萬竈棲貔貅。
白羽青綸巾，坐寢淮南謀。
文武固一道，貂蟬出兜鍪。
致身須黄閣，看鏡方黑頭。
故家邁種德，台輔不足酬。
頹支鄒魯瀾，末障洙泗流。
載觀統有宗，抑使俗不浮。
古道復大明，殊俗皆蒙休。
况夫蜀文章，眉獨稱雄酋。
多應峩眉月，只照東家丘。